Frankfurtin autonäyttelyn muotovalio taitaa jo olla tässä - Keskisuomalainen
Autot ja liikenne 04.09.2017 15:24
Frankfurtin autonäyttelyn muotovalio taitaa jo olla tässä
Cee’din konseptimalli esitellään ensi tiistaina, mutta ensimmäisen kuvan perusteella farkku lähes hengästyttää.
"Cee’din ns. Shooting brake -versio" lokeroidaan Kian lähettämässä tiedotteessa konseptimalli, joka esittäytyy ensi viikolla Frankfurtin autonäyttelyssä. Kuva: Kia
Kia lähetti viime viikon loppupuolella lyhyehkön tiedotteen. Se sisälsi lyhyen tekstipläjäyksen otsikolla "Kia paljastaa cee’din konseptimallin Frankfurtin autonäyttelyssä" ja yhden kuvan.
Kia kertoo, että valmistajan Euroopan-muotoilukeskuksessa suunniteltu konseptimalli antaa viitteitä siitä, miltä seuraavan sukupolven Kia cee’d voisi näyttää. Samalla konsepti esittelee uuden korimallin Kia-mallistossa.
Tiedote taas yhdestä urheilullisuutta tavoittelevasta farkusta. Peruskauraa tiedotevirrassa vai?
Vaan eipä ollutkaan. Kun Kian välittämää kuvaa tutkii, auto paljastuu muotoilultaan yksinkertaisesti täysosumaksi. Se on todella kaunis. Tekisi jo nyt mieli arvailla, että se on Frankfurtin autonäyttelyn kaunein.
Toinen kysymys sitten on, kuinka vakavissaan Kia on. Korealaisvalmistajan Euroopan-muotoilukeskus sijaitsee puolentoista kilometrin päässä Frankfurtin messualueesta, joten onkohan vain tehty näyttelytäky vähän kuin oman pajan takapihalla esiteltäväksi.
Jos Kia on koemallinsa kanssa tosissaan, tämän farkun etenemistä tuotantolinjalle odotetaan Suomessakin vähintään yhtä innokkaasti kuin mummon mustikkapiirakan valmistumista.